Ադգուր Խարազիա

**Ադգուր Ռաֆեթ-իպա Խարազիա** (, ), աբխազ քաղաքական գործիչ, Սուխումի քաղաքապետ (2004-2005, 2014-2019), Աբխազիայի Ժողովրդական ժողովի 4-րդ, 5-րդ և 7-րդ գումարման պատգամավոր (2007-2014), Աբխազիայի ժողովրդական ժողովի փոխնախագահ, Աբխազիայի գյուղատնտեսության նախարար (2002-2003), Գուլրիփշի շրջանային ժողովի ղեկավար (1993-2002)։

2024 թվականի դեկտեմբերի 19-ին Խարազիան, ով ընտրվել էր պատգամավոր 2022 թվականին, կրակ էր բացել խորհրդարանի շենքում՝ սպանելով մեկ պատգամավորի՝ Վախթանգ Գոլանձիային, իսկ մյուսին՝ վիրավորելով։

## Կենսագրություն
Ադգուր Խարազիան ծնվել է 1959 թվականի փետրվարի 12-ին, Գուլրիփշի շրջանի Բագմարան գյուղում։ Սովորել է գիշերօթիկ դպրոցում, որից հետո ծառայել է խորհրդային բանակի շարքերում։ Վերադառնալուց հետո, երկու տարի աշխատել է նավանորոգման գործարանում, ապա ընդունվել Աբխազիայի պետական համալսարան։

## Քաղաքական կարիերա
1989-1992 թվականներին Խարազիան աշխատել է Սուխումի բնակարանային և կոմունալ ծառայությունների ձեռնարկության ղեկավար։ 1992–1993 թվականների վրաց-աբխազական պատերազմի ժամանակ մասնակցել է ռազմական գործողությունների։ Դրանից հետո նա 10 տարի՝ 1993-2003 թվականներին զբաղեցրել է Գուրլիփշի շրջանի ղեկավարի պաշտոնը։ 2002-2003 թվականներին զբաղեցրել է գյուղատնտեսության նախարարի պաշտոնը։ 2004-2007 թվականներին ղեկավարել է շրջանային ժողովը։

### Սուխումի քաղաքապետի պաշտոնակատար (առաջին անգամ)
Ադգուր Խարազիան Գուլրիփշիի շրջանային ժողովի ղեկավարն էր, նախքան 2004 թվականի նոյեմբերի 5-ին նախագահ Վլադիսլավ Արձինբայի կողմից նշանակվելը Սուխումի քաղաքապետի ժամանակավոր պաշտոնակատար՝ 2004 թվականի նախագահական ընտրություններից հետո՝ փոխարինելով Լեոնիդ Լոլուային: Իր առաջին ելույթի ժամանակ նա երկու առաջատար թեկնածուներին՝ Սերգեյ Բագապշին և Ռաուլ Հաջիմբային, կոչ արեց ինքնաբացարկ հայտնել։

2005 թվականի փետրվարի 16-ին նորընտիր նախագահ Բագապշը փոխարինեց Խարազիային Սուխումի քաղաքապետի պաշտոնում՝ նշանակելով Աստամուր Ադլեյբային։

### Աբխազիայի Ժողովրդական ժողովի պատգամավոր
2007 թվականի խորհրդարանական ընտրություններում Ադգուր Խարազիան հաջողությամբ առաջադրվել է որպես Դրանդայի թիվ 24 ընտրատարածքի թեկնածու՝ ստանալով ձայների մեծամասնությունը առաջին փուլում։ Նա ընդդիմության մաս էր կազմում։ Ընտրություններից հետո խորհրդարանի առաջին նիստում Խարազիան պատգամավոր Ռիտա Լոլուայի կողմից առաջադրվել է խոսնակի պաշտոնում, սակայն պարտվել է Նուգզար Աշուբային։ 2007 թվականի հուլիսի 27-ին Խարազիան մասնակցեց լրագրողների կողմից կազմակերպված խոսքի ազատությանը նվիրված կլոր սեղանին, որը կոչ արեց կառավարությանը դադարեցնել անկախ և ընդդիմադիր լրատվամիջոցների հետապնդումը:

2022 թվականին Խարազիան վերընտրվել է Աբխազիայի խորհրդարանի պատգամավոր։

### Սուխումի քաղաքապետ (երկրորդ անգամ)
2014 թվականի մայիսյան հեղափոխությունից և Ռաուլ Հաջիմբայի ընտրվելուց հետո Խարազիան կրկին նշանակվել է Սուխումի քաղաքապետի ժամանակավոր պաշտոնակատար՝ 2014 թվականի հոկտեմբերի 22-ին։ 2015 թվականի ապրիլի 4-ին, առանց ընդդիմախոսների հաղթել է թիվ 3 ընտրատարածքի ավագանու արտահերթ ընտրություններում և մայիսի 4-ին հաստատվել քաղաքապետի պաշտոնում։ Նա հրաժարական է տվել 2019 թվականին։

## 2020-ի ձերբակալություն
2020 թվականին բերման է ենթարկվել սպանության փորձ կատարելու կասկածանքով՝ հրազենով հանրապետության բնակչուհուն վիրավորելուց հետո, սակայն շուտով ազատ է արձակվել, հայտնվել տնային կալանքի տակ և չի կրել լուրջ պատիժ։

## 2024-ի հրաձգություն

2024 թվականի դեկտեմբերի 19-ին Աբխազիայի խորհրդարանի շենքում հրաձգության հետևանքով սպանվել է պատգամավոր Վախթանգ Գոլանձիան, ևս մեկը՝ Կան Կվարչիան, վիրավորվել է։ Խարազիան ճանաչվել է որպես հրաձգության մեջ կասկածվող: Աբխազիայի ներքին գործերի նախարարությունը, երկրում հայտարարել է նրան «որսալու» պլան։ Պատգամավորի նկատմամբ քրեական գործ է հարուցվել նաև գործընկերոջ սպանության համար։ Հանրապետության դատախազությունը հրապարակել է ժողովրդական պատգամավորի անձեռնմխելիությունը վերացնելու առաջարկություն խորհրդարան ուղարկելու որոշման մասին։

## Անձնական կյանք
Հայտնի է, որ նա ամուսնացած է և ունի երեք երեխա։

## Ծանոթագրություններ

Կատեգորիա:21-րդ դարի աբխազ քաղաքական գործիչներ
Կատեգորիա:Աբխազիայի Ժողովրդական ժողովի 4-րդ գումարման պատգամավորներ
Կատեգորիա:Աբխազիայի Ժողովրդական ժողովի 5-րդ գումարման պատգամավորներ
Կատեգորիա:Աբխազիայի Ժողովրդական ժողովի 7-րդ գումարման պատգամավորներ
Կատեգորիա:Աբխազիայի գյուղատնտեսության նախարարներ
Կատեգորիա:Գուլրիփշի շրջանի ղեկավարներ
Կատեգորիա:Սուխումի քաղաքային խորհրդի անդամներ
Կատեգորիա:Սուխումի քաղաքապետներ
Կատեգորիա:Վրաց-աբխազական պատերազմի մասնակիցներ